Die koningvisse, geelsterte, pompano's, koninginvisse, leervisse en reënboogpylvisse (Carangidae) is 'n visfamilie wat hoort tot die orde Perciformes. Daar is twee-en-dertig genera met 143 spesies wat hoort tot dié familie en 54 van die spesies kom aan die Suid-Afrikaanse kus voor. Die familie se lywe neig om lank te wees, bedek met klein skubbetjies en party spesies het duidelike sylyne. Die koningvisse het 'n ry verdikte skubbe op die agterste gedeelte van die sylyn. Die stertvin is diep gevurk. Die onvolwasse vissies lyk glad nie soos die volwasse visse nie. Die meeste spesies is jagters en gewilde sportvisse.